《送李东木游盘山》
清代·王太岳

李生抱奇不得试，发愤秋风事幽讨。跃马明时障塞闲，看山独走渔阳道。

贳酒清晨告我去，苦道田盘水云好。白菊红枫又一时，仙枝可惜人闲老。

昨来客堂风雨寒，窅然梦入畿东山。青天夜垂铃磬寂，白雾昼卷林塘宽。

醒时茫茫面环堵，尚认细路通孱颜。岂无泰岱峰，亦爱眺溟渤。

千里东归道路迟，丹梯又得神灵窟。会上重霄叫九阍，怒牵龙虎施箠挞。

李生李生奈汝何，向来哀乐如予多。即令林壑何地无，十年旧梦还蹉跎。

借君长剑饮君酒，登高念我重回首。

作者简介：（1722—1785）直隶定兴人，字基平，号芥子。乾隆七年进士。由检讨累官云南布政使，坐事落职。四十二年，任《四库全书》总纂官，旋仍授检讨，擢国子监司业。曾纂辑《四库全书考證》。任地方官时留心水利，著《泾渠志》。工骈文。有《清虚山房集》、《芥子先生集》。